Papersnake/gushiwen huggingface dataset:
偈颂一百四十二首 其八十七
释广闻（宋代）

六殊胜地，无越此山极殊胜。八吉祥中，唯有今朝最吉祥。

于殊胜中显殊胜，于吉祥中显吉祥。万年千载寿，一瓣九天香。
游楷上人山亭
金大车（明代）

病起身犹健，登临兴不孤。
石泉当户泻，山鸟入云呼。
败叶秋皆堕，寒烟晚欲无。
此中堪闭户，还拟著《潜夫》。
咏汤婆长句寄谈勿庵勉之共发一笑
龚诩（明代）

岁晚江乡雪盈尺，小斋不禁寒气逼。
先生独卧不成眠，两脚浑如水中石。
今宵何幸得温温，伸去缩来随意得。
非关被底别藏春，深藉汤婆有余力。
此婆生来名阿锡，纺织无能有潜德。
缄口何曾说是非，谋身不解求衣食。
寂寂无声伴到明，不作骄痴取怜惜。
君不见此婆有妹名青奴，骨格玲珑如姊默。
不容暑气侵肌肤，亦与先生旧相识。
只因寒暑不同时，弃舍尘中倚空壁。
呈文叔兄
吴景奎（元代）

平生知我无如子，奈此别离情思何。春水连天归雁尽，故山回首白云多。

王门鼓瑟应难遇，宾馆无鱼直赋歌。为问吾宗老兄弟，近来潘鬓几分皤。
乙丑生朝
李光（宋代）

今朝生日岂须论，老去难酬父母恩。惟有海南香一瓣，直教薰炙遍乾坤。
杂诗六首 其一
刘豫（宋代）

竹坞人家濒小溪，数枝红杏出疏篱。门前山色带烟重，幽鸟一声春日迟。
五月二十八日书诗人壁
黄宗羲（清代）

倦钩帘幕昼沉沉，难向庸医话病深。
不信诗人容易瘦，一春花鸟总关心。
广陵访周公瑕不遇云自仪真失之 其二
王世贞（明代）

初闻相失在仪真，怨水愁风且莫论。道是使星还是客，教君难辨斗间人。
白露为霜
颜粲（唐代）

悲秋将岁晚，繁露已成霜。遍渚芦先白，沾篱菊自黄。

应钟鸣远寺，拥雁度三湘。气逼襦衣薄，寒侵宵梦长。

满庭添月色，拂水敛荷香。独念蓬门下，穷年在一方。
八声甘州 其四 眠
徐坷（清代）

忆眠时翠被自笼头，佯羞托春酲。只诃梨紧系，倩伊亲解，斜背红檠。

那怨昨宵耽误，重与订兰盟。梦里还频唤，两字卿卿。

谁把铜壶添水，乍月痕东上，倏近三更。喜酥胸贴暖，争怕嫩寒生。

怪蓦地檀郎太猛，不提防人听堕钗声。肯输与枕间双凤，惯并头横。
偈颂五首
释亮（宋代）

金风起，树叶落，体露堂堂活鱍鱍。
报君知，快领略。回头转脑拟思量，
错认笊离作木杓。
午睡期思书堂
韩淲（宋代）

所谓伊人天一方，园枝新好寄东窗。八表濛濛忽时雨，不知平陆已成江。
柳梢青 小饮遂醉
陈世祥（清代）

独把金卮。烟轻露重，处处堪诗。香正勾情，衫才泥腕，是倚楼时。

愁人多少相思。酒醒后、帘吹月丝。钟语初回，笛声又起，幽梦难支。
送郑侍朗归江西
宋无（元代）

中国衣冠尽，孤臣蹈海边。
秦思鲁连操，汉忆翌生才。
天远文星鲁，江平尽鷁摧。
人寻芳草去，雁到故乡来。
山色摧行櫂，波声送客杯。
身还苏武节，梦泣李陵墓。
水落蛟龙缩，城空鼓角人衰。
苍梧浩荡，黄屋浪崔嵬。
夜雨江蓠湿，春负杜若开。
只令少微动，慎莫应三台。
秋日古兰花十首 其八
方回（元代）

雪丝松细紫团栾，今代无人识古兰。本草图经川续断，今人误作古兰看。
偶成
裘琏（清代）

辞家寒食正萧萧，芳草王孙归路遥。海雨山云盈卧阁，愁思苦酒压春宵。

频年客计惟弹铗，近日乡心只问潮。不少尘门妻子在，谁将词赋换渔樵。
晓
刘猛（唐代）

朝梳一把白，夜泪千滴雨。可耻垂拱时，老作在家女。
送杜明府谢政还辽
冯惟讷（明代）

仙郎逸气横朝野，傲岸不落风尘下。
邴丹六百辄免官，王阳九折能还马。
羁心浪迹日悠悠，楚水吴山十度游。
秋风君度红骡碛，知我题诗白鹭洲。
偕彭雅林游翠即席求和
陈宗礼（宋代）

往事镌镵一梦同，游人聊此可从容。神仙已逝境犹在，洞府虽深户不封。

阅遍古今云木老，洗空尘土石泉舂。此怀清白堪超世，何必星精特地逢。
次韵杨宰捕蝗宿兑岩四首 其四
陈造（宋代）

龙公私我雨霶浪，酿酒须防有乞浆。惭愧四邻千万室，略无笑语及时旸。
戊寅自赞
张侃（宋代）

有伯夷之清，而无万世之准。有孟郊之古，而无一代之名。

能操守而冰洁，视富贵如云轻。前乎直夫是一臞叟，后乎直夫是一书生。

既不能润乎诗书，又不能事乎纵横。客有过者曰：嘻，视彼拙貌，徒污丹青。
游仙都观五首
吴芾（宋代）

闻道山颠有鼎湖，莲花还似旧时无。
轩辕去后空车辙，疑此山川即旧都。
董安员外之信州铅山簿
梅尧臣（宋代）

古岸绿蒲老，春帆逆水轻。
烹鲜聊以芼，泝险复兼程。
可用兹时乐，无将远道惊。
曾为江上客，因赠北行人。
安州老人食蜜歌
苏轼（宋代）

安州老人心似铁，老人心肝小儿舌。
不食五谷惟食蜜，笑指蜜蜂作檀越。
蜜中有诗人不知，千花百草争含姿。
老人咀嚼时一吐，还引世间痴小儿。
小儿得诗如得蜜，蜜中有药治百疾。
东坡先生取人廉，几人相欢几人嫌。
恰似饮茶甘苦杂，不如食蜜中边甜。
因君寄与双龙饼，镜空一照双龙影。
三吴六月水如汤，老人心似双龙井。
赠思黯
白居易（唐代）

为怜清浅爱潺湲，一日三回到水边。

若道归仁滩更好，主人何故别三年。
送上超古还径山
姚镛（宋代）

相见忽秋初，言诗足起予。身虽披坏衲，手未释群书。

双径云多润，诸山木易疏。此心超万古，禅诵特其馀。
森禅人持钵求颂
释正觉（宋代）

森罗万象本同根，个事虚通有化门。
历历当机元不爽，头头大用了无痕。
妙明田地传家祖，参饱丛林委子孙。
缘就归来墙面坐，秋空连水月黄昏。
新柳
周文璞（宋代）

长条导幽情，净色穿户牖。
酸风酽如醋，少待浓似酒。
飐飐金丝垂，满眼遮老丑。
鹤舒台
方信孺（宋代）

危台老石寄层巅，鹤驾逢迎不记年。
今日归来应一笑，山川城郭故依然。
九日雪荅崔太史
何景明（明代）

常年九日多风雨，风雪今年更可哀。飒飒仍兼木叶下，辉辉故弄菊花开。

关河朔气催燕塞，城阙秋阴起汉台。今日春秋谁纪异，亦知君是广川才。
鹧鸪天·公子诗成著锦袍
严仁（宋代）

公子诗成著锦袍。王家桃叶旧妖娆。檀槽摐急斜金雁，彩袖翩跹?翠翘。沈水过，懒重烧。十分浓醉十分娇。复罗帐里春寒少，只恐香酥拍渐消。
探芳信（和草窗西湖春感词）
仇远（元代）

坐清昼。记步幄行春，短亭呼酒。怅湔裙香远，波痕尚依旧。赤阑桥下桃花观，寒勒花枝瘦。转回廊、古瓦生松，暗泉鸣甃。

山雨夜来骤。便绿涨平堤，云横远岫。细认沙头，还见有落红否。杨花自趁东风去，空白鸳鸯首。劝游人、莫把骄骢系柳。
偈颂六十首
释昙华（宋代）

始从鹿野苑，终至跋提河。
用尽自己心，笑破他人口。
独居写简王丈坤二章 其一
姚燮（清代）

江海西风怕逐鸥，独居穷巷耐深秋。残灯炯炯眠听蟀，落月沈沈醉倚楼。

禅语防蒙云雾障，仙心未杂薜萝愁。何当整理青琴缦，白石苍松订梦游。
送觉禅人
释正觉（宋代）

明月堂虚客不留，衡湘秀处赋清游。
回途复妙无遗影，天水从来一样秋。
秋兴和芸轩韵 其三
顾清（明代）

碧海萦回天际还，海山青翠束连环。铜城北望三千里，金斗西连百二关。

落月有时闻画角，夕阳何处倚危阑。清江面面芙蓉满，安得凌波却暂攀。
鹊桥仙（雨中赏酴醿，次周监税韵）
郭应祥（宋代）

杯盘草草，园亭小小，不用罗帷锦幄。酴醿本是殿余春，更风雨、无端趱却。

有词可和，有棋可赌，杂以诙谐戏谑。闲时日日可遨嬉，又选甚，花开花落。
夜泊荆溪
陈羽（唐代）

小雪已晴芦叶暗，长波乍急鹤声嘶。

孤舟一夜宿流水，眼看山头月落溪。
陈夫人挽词
楼钥（宋代）

作配知名士，周旋内则篇。
宜家兼四德，训子见三迁。
就养荣方逮，归宁病忽缠。
庆源流未已，佳兆得牛眠。
登陵阳云山阁寄上吴尹
文同（宋代）

云山高阁倚危墙，晚意无穷在渺茫。
极望不知云几许，满空惟见雁交相。
与谁把酒邀明月，独自吟诗到夕阳。
因念平台有佳兴，邹生枚叟奉梁王。
归田三首 其一
白居易（唐代）

人生何所欲，所欲唯两端。中人爱富贵，高士慕神仙。

神仙须有籍，富贵亦在天。莫恋长安道，莫寻方丈山。

西京尘浩浩，东海浪漫漫。金门不可入，琪树何由攀。

不如归山下，如法种春田。
偈颂十六首
释如净（宋代）

金牛弄得烂银蹄，耕破劫空田地开。
不带泥痕今古路，牧童疎笛入云来。
和涧泉赋山楹
周文璞（宋代）

共惟古至人，用意事物表。
一丘谩摧残，八极自围绕。
不劳日月运，坐见岁时了。
鲁梦久不作，楚赋那遽晓。
既烦匠氏来，谁谓此山小。
云衣方纷敷，雪干复夭矫。
沐浴抱归藏，乐甚忧悄悄。
浣溪沙（慰圃观梅）
毛滂（宋代）

曾向瑶台月下逢。为谁回首矮墙东。春风吹酒退腮红。

庾岭殷墙通远信，梅家潇洒有仙风。晚香都在玉杯中。
次韵郎中弟见寄
李弥逊（宋代）

穷秋璧月才圆后，犹忆桑弧初挂年。
千里一尊欢稚子，祝君从我傲壶天。
送春同子柔作二首
程嘉燧（明代）

中酒闲眠日掩扉，弄寒窗雨故霏霏。
花怜经眼关情剧，游忆同心见面稀。
江上一番仍节换，天涯何处不春归。
遥知弱女千山里，乍改罗裳定湿衣。
失调名
汤恢（宋代）

绾燕吟莺。
晓望 其三
卢奎（宋代）

郭外临沅一水长，朝宗东下合潇湘。昔观竞渡皆游舸，今听鸣鼙尽战航。

自古胜妖无过德，到头兼弱亦因强。看看一洗腥膻尽，千里还闻有芷香。
观大参陈道襄钓台捕鱼
邹可张（明代）

仙城卜筑自疏迂，台沼烟花类玉壶。少小春江看化鲤，老来秋思却悬鲈。

鲜烹细绘频供馔，庖有新醅不用沽。一自天雄归汗马，蒲轮还到渭川无。
端友以桂浆两樽见惠赋诗六首 其五
陈渊（宋代）

饷我两樽才斗许，客来索饮不论升。明朝此物岂易得，纵有市酤宁独醒。
广信阻雨有怀子明弟
徐阶（明代）

山国夏多雨，冥冥气不分。
石田寒贮水，松径湿蒸云。
洒密愁仍见，声微醒故闻。
西堂何处所，知共惜离群。
冬夜醉归复小饮
陆游（宋代）

野外归来晚，空庭露气新。
乍晴云如月，多病酒欺人。
倚杖行吟久，投杯起舞频。
早梅消息动，春事渐关身。
记小圃花果二十首
刘克庄（宋代）

清旦书窗外，深丛茁一枝。
人寻花不见，蝶有鼻先知。
题像
明瓒（唐代）

携筇小步踏苍苔，遥指青山云正开。涧水松风听不绝，又教童子抱琴来。
次韵答张迪功坐上见贻张将赴南都任二首
陈与义（宋代）

足钱便可不须侯，免对妻儿赋百忧。
一笑相逢亦奇事，平生所得是清流。
谈天安用如邹子，扫地还应学赵州。
南北东西底非梦，心闲随处有真游。
漂母祠
赵希璜（清代）

千金报漂母，百钱报南昌。等为酬一饭，恩怨难相忘。

功成名亦立，悲哉未央执。为德何不卒，天下常已集。
送人流雷州
杨衡（唐代）

逐客指天涯，人间此路赊。地图经大庾，水驿过长沙。

腊月雷州雨，秋风桂岭花。不知荒徼外，何处有人家。
奉酬胡丈赠别
许景衡（宋代）

蹇浅时何取，蹉跎岁又阴。田园归去计，事业老来心。

好句烦相属，离愁自不禁。松江分手处，烟水暮沉沉。
杨柳枝
刘禹锡（唐代）

杨子江头烟景迷，隋家宫树拂金堤。

嵯峨犹有当时色，半蘸波中水鸟栖。
以黄公金华伯五字为韵上黄仲秉侍郎 其三
周孚（宋代）

古货不易售，八荒孰知音。零落子云书，尘埃伯牙琴。

我戆久病此，属公听呻吟。可笑朱汗漫，屠龙费千金。
潇湘八景图·江天暮雪
叶茵（宋代）

痴云贴水天四垂，寒鸦冻雀无树栖。
纷纷万顷水花乱，光眩银树迷东西。
中有轻舠移断浦，玉笠琼蓑一渔父。
鼓枻而歌歌丰年，田家有麦无愁苦。
息斋竹石古木为会稽韩季博士题
张翥（元代）

老竹叶稀多秃枝，新竹碧润含幽姿。箨中龙子振春蛰，突出雷幽头参差。

旁蹲怪石石罅裂，裂处恍惚疑龙穴。山中有树皆十围，活干撑青死槎折。

霜皮食尽乾藓文，半顶斩立双桠分。最后一枝身出群，垂枝倒走阴崖云。

李侯标致不可得，小字亲题别涂黑。纵横不在摩诘下，萧爽直与洋州敌。

玉堂学士欣见之，浓墨大书真崛奇。森然一片铁石笔，妙甚七字琼瑰词。

此诗此画今两绝，把玩微风动毛发。只应真宰泣雕镂，一夜山窗冷秋月。
林知录和余梅百咏
刘克庄（宋代）

一已为多况百哉，得君诗卷久惊猜。
乍疑姑射山头比，谁唤勾芒雪里回。
委壤可怜渠有命，倾城岂是子无媒。
直须著意描香影，和靖宗人合咏梅。
途中寄何德献
王十朋（宋代）

邂逅江湖两白头，公方东驾我西游。韩张呼酒情虽重，孔李通家好未修。

庆朔诗高魏提点，秋香赋愧范饶州。驿筒从此相来往，别后何妨却倡酬。
落第后归觐喜逢僧再阳
项斯（唐代）

相逢须强笑，人世别离频。去晓长侵月，归乡动隔春。

见僧心暂静，从俗事多屯。宇宙诗名小，山河客路新。

翠桐犹入爨，青镜未辞尘。逸足常思骥，随群且退鳞。

宴乖红杏寺，愁在绿杨津。羞病难为药，开眉懒顾人。
秋居漫兴呈冯立中父母
曹玘（清代）

藕花香细月痕微，薄雾生凉欲湿衣。壁后愧穿灯自照，淮南悲见叶初飞。

醉忘世态常愁醒，饱看溪云可疗饥。虫响正多惊客梦，又闻络纬上秋机。
征妇怨
孟郊（唐代）

良人昨日去，明月又不圆。别时各有泪，零落青楼前。

君泪濡罗各，妾泪满路尘。罗各长在手，今得随妾身。

路尘如得风，得上君车轮。

渔阳千里道，近如中门限。中门逾有时，渔阳长在眼。

生在绿罗下，不识渔阳道。良人自戍来，夜夜梦中到。
句
王璘（唐代）

芍药花开菩萨面，棕闾叶散野人头。
题王居士所藏王友画桃杏花二首
黄庭坚（宋代）

凌云见桃万事无，我见杏花心亦如。
从此华山图籍上，更添潘阆倒骑驴。
步蟾宫 题友人乘风破浪小影，兼送北上
范安澜（宋代）

年时曾共闻鸡起。默会汝、凌云大志。乘风破浪久相期，看今日、大帆万里。

琴书满载银涛里。鼓枻去、登仙何异？通材从此遇通津，也替得、吾侪吐气。
偈颂二十三首 其十
释云岫（宋代）

蟋蟀啼坏墙，虾蟆叫春水。时节使之然，处处聒人耳。
上水心先生三首 其二
释元肇（宋代）

华发萧骚减带围，可胜忧国更伤时。乐天名位微堪酒，灵运池塘不废诗。

架上牙签烧烛短，窗间花影转春迟。天教惜取如椽笔，要勒磨崖大字碑。
奉和圣制观拔河俗戏应制
张说（唐代）

今岁好拖钩，横街敞御楼。长绳系日住，贯索挽河流。

斗力频催鼓，争都更上筹。春来百种戏，天意在宜秋。
和吴端甫书怀
刘摰（宋代）

旧学惊心在，穷居惜鬓华。诗书凭净几，水竹抱邻家。

霜雪巴西梦，风波楚北嗟。知君厌留滞，我亦正尘沙。
哀灵椿卷为徐中行赋 其二
程敏政（明代）

坟草青青岁月多，独馀庭树影婆娑。他时结綵缠修干，重续徐卿二子歌。
愁倚阑令·花阴月
晏几道（宋代）

花阴月，柳梢莺。近清明。长恨去年今夜雨，洒离亭。
枕上怀远诗成。红笺纸、小砑吴绫。寄与征人教念远，莫无情。
牛皮塘苦雨守涨
邓云霄（明代）

哀壑奔腾趁急流，篷声日夜不曾休。长风故送白头浪，暮雨偏曾青雀舟。

万事输人常偃蹇，三杯取醉且夷犹。世间谁是忘情者，只有江山不解愁。
题齐山寺壁
钱协（宋代）

来逢采石连江雪，坐见齐山拂槛梅。惆怅佳人隔烟水，碧云空谷未归来。
菩萨蛮 秋溪返棹
陈璘（兰修）（清代）

芦花漾白波浪浅。秋鸿斜带秋云展。竹里隐茅堂。篱边晚菊黄。

野烟添树色。叶叶红如拭。处处砻歌声。霜清月倍明。
题赵园二首
宗泽（宋代）

瑶瑛夹侍梅台，琴瑟自鸣松岛。
山中野服相羊，足以亡忧遣老。

凿池智有泉源，种木胸无芥蒂。
螭头吐水涓涓，端是银潢一派。
寻道观
王勃（唐代）

芝廛光分野，蓬阙盛规模。碧坛清桂阈，丹洞肃松枢。

玉笈三山记，金箱五岳图。苍虬不可得，空望白云衢。
怀方干、张为
贯休（唐代）

冥搜入仙窟，半夜水堂前。吾道只如此，古人多亦然。

萤沈荒坞雾，月苦绿梧蝉。因忆垂纶者，沧浪何处边。
一柳双莺与冯柳二公联句
林光（明代）

柳州堂上画图新，摩诘诗中为写真。老眼暂看心欲醉，高怀相对咏何频。

想当落笔风情别，幸得开樽物意春。烟雨十枝初入柳，江天双鸟最宜人。

偶来并坐空矰弋，忽著高飞远俗尘。淑气谩催回百啭，閒情容与转相亲。

碧云声落千门晓，别墅巢深万树匀。淡墨依稀何处得，李生往事与谁陈。
河间道中有怀献王
李予望（清代）

嬴氏乱天纪，酷虐难具陈。苦欲愚黔首，《诗》《书》遭坑焚。

愚籍付烈焰，六艺已灰尘。孤危念吾道，一发引千钧。

汉祖起丰沛，马上除暴秦。未暇求遗书，绛、灌祇武人。

迁延及六、景，此事遂因循。虽除挟书律，大义惜未伸。

卓哉河间王，所好匪世珍。日华启高馆，文采照河滨。

雅乐献天子，儒术被厥身。茫茫寻坠绪，独悲古籍湮。

千金购善本，传写留其真。因之得书多，在汉无等伦。

《周官》《毛公诗》，响绝忽复闻。《春秋》《左氏传》，一一皆古文。

聚残补其缺，说记本先民。煌煌前圣典，呵护信有神。

譬犹长夜暗，杲日出大昕。祖龙虽已厄，于今辉千春。

朅来历旧邦，遗躅尚未沦。停骖访耆老，经完道亦振。

陋彼《淮南子》，八公徒纷纭。箧中《鸿宝》书，荒唐何足论。
遇秋塘陈老丈
葛绍体（宋代）

水匝桥横处士家，东轩书册旧生涯。
秋风满径一筇晚，柳未全疎桂欲花。
熊约生令子四人并饶才致各以二诗祝贱辰依韵荅之 其二
王应斗（明代）

梧垣丰采夙推尊，厚泽垂芳拟大门。孤愤未销风雨夜，旷怀时寄水烟村。

庭前特立东山树，座上频开北海樽。更喜鸿章温世谊，远寻幽石破云根。
舟中观耕种
玄烨（清代）

四野春耕阡陌安，徐牵密缆望河干。土肥原系黄沙过，辛苦先年挽异澜。
卜算子·一匹好骅骝
王哲（金朝）

一匹好骅骝，精彩浑如画。却被银鞍缚了身，著绊马。怎得逍遥也。不若骋颠狂，掣断无□挂。摆尾摇头厩枥违，做野马。自在□游冶。
画堂春 晨起
杨继端（清代）

啼莺哪管别愁浓。催人小立墙东。落花和雨搅飞红。

扑上帘栊。

况味强消尊底，形容怯向奁中。昨宵有梦话离衷。

记得喁喁。
答表臣赠别二首
刘禹锡（唐代）

昔为瑶池侣，飞舞集蓬莱。今作江汉别，风雪一徘徊。

嘶马立未还，行舟路将转。江头暝色深，挥袖依稀见。
为王山伊子渚赋潜斋末句宁声叶新之
程公许（宋代）

斯文宗绪自河南，妙处元非故纸鑽。
万里梦归伊阙远，一窗静纸玉峰攒。
林深雾豹南山隐，海阔风鹏北溟搏。
刻楮自怜无一补，写心寄与故人看。
西塞山下回舟作
陶岘（唐代）

匡庐旧业是谁主，吴越新居安此生。白发数茎归未得，

青山一望计还成。鸦翻枫叶夕阳动，鹭立芦花秋水明。

从此舍舟何所诣，酒旗歌扇正相迎。
拜新月二章 其二
张玉娘（宋代）

拜新月，新月下庭除。欲祝心间事，未语先惨悽。
湘口
徐照（宋代）

庙前物景非人世，独独来看路迳遥。
船板鹭行乾有迹，菊花鹿践曲生苗。
合流水急声难尽，过片云轻色易销。
黄叶未成伤远思，西风先向客衣飘。
贺王丞相赐玉带
刘攽（宋代）

捷书吉语报安西，辨色彤廷喜气齐。萧相论功非汗马，晋公成气有通犀。

尚方制作皆金玉，委佩光华想虹蜺。欲问九环加赐衮，何如判白授封圭。
句
高似孙（宋代）

无诗如郑谷，有发似冯唐。
戏承君 其四
孔平仲（宋代）

次君门户想风标，千载齐梁已寂寥。隋后如何依异域，秋晨定不怨凉飙。

半揎红袖能调瑟，满把真珠看结条。它日兰陵若归去，临江滩上略相邀。
岁尽独卧长安客舍怀文休承
欧大任（明代）

公车同此夕，别去又经年。格五无宣召，朱儒自俸钱。

孤灯残雪后，乱帙小窗前。谁共文江客，屠苏一醉眠。
梧叶儿·嘲贪汉
佚名（元代）

一粒米针穿着吃，一文钱剪截充，但开口昧神灵。看儿女如衔泥燕，爱钱财似竞血蝇。无明夜攒金银，都做充饥画饼。
遇赦北归
晁补之（宋代）

山犹故险水犹奔，无复前年溅泪痕。
自是人心随境别，橹声帆色尽君恩。
次韵庭藻韩园燕集
周紫芝（宋代）

故老归来有乔木，更结飞楼绕湖绿。城南去天无尺五，中有人间几岩谷。

骅骝晓踏金谷园，花边立马丝竹喧。金屈卮行碧落酒，绣罗襦醉双纹鸳。

吴姬遗钿客堕帻，白眼举觞天宇窄。春深别馆花如烟，藉草传杯地为席。

君居当东我复西，莫嫌酒涴身上衣。遥知第五桥边路，桐叶题诗人未归。

明朝雨骤风苦恶，残榼虽存不堪酌。更须拭眼到风篁，急呼海棠偿旧约。
腊享
王安石（宋代）

明星惨澹月参差，万窍含风各自悲。
人散庙门灯火尽，却寻残梦独多时。
和汪公干冬日游西山宿东峪寺
区大相（明代）

传君是日往，投策向珠林。水涉溪烟冷，山行石路深。

霜天净夜景，冰涧澄空音。坐见松上月，微生窗外岑。

定中超幻有，觉后转萧森。一听烟霞调，方知无俗心。
满庭芳 怀蒋山本师和尚
丁之翘（清代）

秋草如波，秋花似锦，无端又是中秋。秋窗閒坐，秋茗泛瓷瓯。

白中老僧别后，秋江上、谁与同游？连朝被、秋风秋雨，搅起一天愁。

石头城下路，秋云冷冷，秋水油油。纵有南朝寺，总则难留。

试听红花埭北，钟声犹在景阳楼。秋堪怕，归来正好，秋色满篱头。
茜园八景 其七 标胜亭
弘历（清代）

笠亭据假山，亦足云标胜。设拟宣城迹，合得谪仙咏。
冬至孟春孟夏季秋四祀上公摄事七首 送神用《景安》。
郊庙朝会歌辞（宋代）

帝临中坛，肃恭禋祀。灵景舒光，飞龙旋轨。送神有章，神心具醉。

辅德惟仁，永锡元祉。
和邻几持国景德寺纳凉
刘敞（宋代）

四时急相乘，五月大火中。天地为炽炉，万物皆沸铜。

吁嗟望云汉，长啸怀清风。覆载虽高厚，局蹐似不容。

蚩蚩道旁子，奔走劳厥躬。外以尘土伤，内为利害攻。

狂酲无由濯，势与群物终。安知逍遥游，采真得所从。

宝宇豁高严，剧谈叩真空。虚白从中来，清凉脱樊笼。

惜哉但独乐，不与斯人同。作诗寄妙赏，藐若凌青穹。

依隐或玩世，诡时在不逢。三复金玉音，旷然已发矇。
游仙都观五首
吴芾（宋代）

登览兹山古到今，流传今有几何人。
如今胜践悬知少，况有新诗为写真。
送内弟汪庄仲赴浙西仓幕
楼钥（宋代）

家食八经秋，兹焉嘉宦游。
往依王仲宾，况事薛居州。
寄信凭鸿羽，题诗记虎丘。
云飞亲舍近，时望海东头。
偈六十三首
释道宁（宋代）

未离兜率，已降王宫。
未出母胎，度人已毕。
日日日从东畔出，朝朝鸡向五更啼。
虽然不是桃源洞，春至桃花亦满蹊。
孙逸仙 其二
林朝崧（清代）

共和新国耀寰球，名冠中华四百州。才学征诛还揖让，亦为尧舜亦商周。
游翠玄幽玩二首 其二
罗伦（明代）

玉堂囊青山，母乃巨灵擘。群仙燕清都，一壶春拍塞。

紫气来青牛，窈然忘南北。指点极虚无，太玄本无色。
题萧婿承恕竹
杨士奇（明代）

凤凰池上写琅玕，便有清风五月寒。石台溪畔桃源里，最好萧斋静处看。
嘉禾百咏·竹桥
张尧同（宋代）

腰枕政亭北，横斜古渡头。
风吹双泪落，恨逐水东流。
三月八日 其三
韩淲（宋代）

所贵知者希，初不与人事。飘风击坠瓦，彼岂有本意。

百尔我所思，岂必待熟醉。烈士徒殉名，归洁似图易。

鳣鲸困蝼蚁，兰苕巢翡翠。广心之昭融，巽语之极至。

何若于燕閒，相与谈仁谊。
祝英台（和翁士秀牡丹韵）
曾协（宋代）

放花开，催花谢，谁解东君意。要遣花王，独占花蹊邃。且看玉镜台前，霞觞新举，红玉软、晓妆慵试。

好风味。须信金屋中人，谁堪并娇媚。隐约微潮，应向尊前醉。最怜纹锦搴帷，青罗飞盖，尘土外、轻盈相倚。
寻真夕对
赵崇鉘（宋代）

春云弄月黄金丝，春山草木皆仙姿。
松根对坐日西夕，群峰当前列青壁。
铿铿虚壑含古音，静听宛是商山吟。
洞石微开月当户，剪水弦冰心手语。
送裴少府
张万顷（唐代）

夕膳望东周，晨装不少留。酒中同乐事，关外越离忧。

座湿秦山雨，庭寒渭水秋。何当鹰隼击，来拂故林游。
再和五首
刘克庄（宋代）

先生多在山中宿，为爱横斜影上窗。
茁发僧从深涧徒，赪肩奴过别峰扛。
和羹宰相调金鼎，止渴将军拥碧幢。
空谷不知如许事，沽来村酒且开缸。
澹岩 其一
卫樵（宋代）

嵌岩洞谷到曾多，无奈冥搜暗索何。此处云穿风月透，短筇浑不待扪萝。
赠潜江田侯赴夔州别驾六首 其六
孙承恩（明代）

宦绩从来盛蜀中，前有文翁后了翁。寻常俗吏非君事，政教须当继古风。
兰花五言
杨万里（宋代）

护雨重重膜，凌霜早早春。
三菲碧弹指，一笑紫翻唇。
野竹元同操，官梅晚卜邻。
花中不儿女，格外更幽芬。
水调歌头（追和东坡）
王之道（宋代）

湖上有佳色，黄菊傲霜秋。一尊相属，谈咏彼此得无愁。何处鲈相初荐，错俎金薤点鲙，令我忆东州。双鹭带斜日，飞下白萍洲。

晚风劲，吹残酒，袭破裘。故人俱在，江左底事独淹留。归去草堂侵夜，一点青荧灯火，得句可忘忧。欲识无穷意，终日倚城楼。
喜雨投詹信州口号六首
赵蕃（宋代）

开藩甫及四十日，籍甚治声过所闻。
吏畏神明简朱墨，民怀清净乐耕耘。
青城山
杨摅（宋代）

薄宦驱人太不情，好怀谁是与山亲。
胡为又作折腰去，三十六峰应笑人。
苦雨再次前韵
陈造（宋代）

底用诗名到凤城，未妨醉帽笑欹倾。
日闻暝蠃讥狂率，目送鲲鹏簉紫清。
谭客有时三不对，生涯除酒一无营。
鸣鞭走送君能断，小印亲封定好生。
南京十咏 其二 玄武波澄
薛瑄（明代）

北湖清浊自天开，势恊龙图一水来。百里烟霞环岛屿，绕城波浪动楼台。

九霄气迥通银汉，五夜天低转斗魁。绝胜蓬莱山下水，洪源终古不尘埃。
和圣俞莫登楼
王珪（宋代）

莫登楼，楼外华灯人竞游。
翠枝威威六素虬，鸣梢一声从天头。
金炉烟开雉尾收，正见月射双琼鉤。
半峰飞泉落惊沤，嘘呵紫雾鱼龙浮。
弦清管高脆欲流，霜寒雏凤丹山愁。
台上美人春风柔，舞腰回急宝钗投。
禁街特敕香车留，簾疏的皪排星眸。
画省宵间空翠帱束如穷兔离新罘。况惊白发心悠悠，
安复繁华事轻裘。寄言侠少谁为俦，
烂醉玉楼歌始休。
题浯溪二首
蒋孝忠（宋代）

我宋中原二百州，版图渐入掌中收。
只今更办河清颂，勒向燕然最上头。
梅花
张道洽（宋代）

数花疏疏静处芳，便成佳景不荒凉。
暖回穷谷春常早，影落寒荒水也得。
自倚风流高格调，唯消质素淡衣裳。
满天霜月花边宿，无复庄周蝶梦狂。
拂云亭
洪兴祖（宋代）

黄云收尽绿针齐，江北江南水拍堤。
野老扶携相告语，儿童今始识锄犁。
查氏山居五咏 其五 内乐室
胡炳文（宋代）

我有安乐窝，春风方寸地。收拾早归来，此中有深味。
次韵和刘贡父登黄楼见寄并寄子由二首
苏轼（宋代）

青派连淮上，黄楼冠海隅。
此诗尤伟丽，夫子计魁梧。
世俗轻瑚琏，巾箱袭武夫。
坐令乘传遽，奔走为储须。
邂逅我已失，登临谁与俱。
贫贪仓氏粟，身听冶家模。
会合难前定，归休试後图。
腴田未可买，穷鬼却须呼。
二水何年到，双洪不受橹。
至今清夜梦，飞辔策天吴。
绍兴祀岳镇海渎四十三首 其三十八 北岳位酌献用《成安》。
郊庙朝会歌辞（宋代）

瞻彼芒芒，曰北之常。既高既厚，乃纪乃纲。荐鬯伊始，灵示孔将。

玄服铁驾，览此下方。
有惠曾公逍遥楼字者
朱翌（宋代）

蒲阪今灰烬，兹楼亦草莱。如何三字大，却到百蛮开。

屋漏真能尔，霜严可畏哉。置之当座右，亲手拂尘埃。
端午三殿侍宴应制探得鱼字
张说（唐代）

小暑夏弦应，徽音商管初。愿赍长命缕，来续大恩馀。

三殿褰珠箔，群官上玉除。助阳尝麦彘，顺节进龟鱼。

甘露垂天酒，芝花捧御书。合丹同蝘蜓，灰骨共蟾蜍。

今日伤蛇意，衔珠遂阙如。
雁山灵峰寺
释文珦（宋代）

谢公岭下灵峰寺，诺讵罗曾向此居。
入洞不知归寺路，乱峰相倚上空虚。
岳州看黄叶
张说（唐代）

白首看黄叶，徂颜复几何。空惭棠树下，不见政成歌。
偈颂二十一首
释智愚（宋代）

年垂九十碍丛林，历心风霜岁月深。
妙蕴岂能超佛祖，寸衷端可格天心。
将就十章更献三首词虽愈拙诚即可矜或歌执事
李昉（宋代）

野性从严只澹如，奉身求足不求余。
清风明月三间屋，赤轴黄籤一架书。
午睡爱茶鱼眼细，春餐费笋锦皮疏。
比惭多病仍多告，犹拟分司洛下居。
渴虎
吕南公（宋代）

九月十月霜漫漫，圹埌南野如群边。东风已作冻未解，日月晓望皆璚田。

冈陵焦枯涧壑竭，草木性命俱沈绵。彪家于时若为处，掩拥败叶方閒眠。

阳辉中天穴户暖，起坐嘿毣喉方涎。虚肠未充多谮士，怒掌久敛悲盗泉。

黄河泰山深且茂，恨不休止蕲安全。熬然宅此取饥渴，焉用武勇声名传。

侧闻近便长松坞，十顷池塘停滀古。不胜积润在鳞虫，浩有馀波沾畎亩。

尾摇伊昔讳凶槛，腹满愿今同鼹鼠。世间遇合无必然，平行静视皎日前。

嗟来恳恻尚不就，避逐刺促渠为贤。主人若不开文籞，归卧幽林待天雨。
子陵二首
李师中（宋代）

阿谀顺旨为深戒，远比夷齐气更豪。
半夜光芒侵帝座，有谁曾似客星高。
瞻美有子两月而夭走慰二绝 其二
王世贞（明代）

莫言夷甫太钟情，情到东门强自轻。留得蓝田种时法，不愁无地出兼城。
途中杂题六首
赵蕃（宋代）

人疲故思息，马倦亦成嘘。
彼政嗟吾役，吾宁陋彼居。
次桐庐 其一
沈与求（宋代）

决决溪流不满滩，独怜舟子上风湾。日斜指点西村渡，竹户茅墙趁碧山。
代文宣王答
罗隐（唐代）

三教之中儒最尊，止戈为武武尊文。
吾今尚自披蓑笠，你等何须读典坟。
释氏宝楼侵碧汉，道家宫殿拂青云。
若教颜闵英灵在，终不羞他李老君。
过吕梁
谢士元（明代）

扁舟泛泛过房村，滚滚河流势欲奔。疏凿尚传神禹绩，往来偏荷圣君恩。

上洪舟楫牛牵䌫，卖酒人家瓦作樽。才具济川俄顷事，晚来沉醉傲诗魂。
送何不偕之潮州
梁梿（明代）

扰扰不得志，客心安可论。古关羸马路，穷海恶鱼津。

驿叶行边落，篱花到日新。敖游无不可，天地一閒人。
访约斋三绝
姜特立（宋代）

云镜亭前水满陂，渚沤堤上翠成帷。
烦君为我买笭箵，去作南湖踏浪儿。
次张全真参政韵 其二
吕颐浩（唐代）

青郊卜筑傍溪流，菡萏香中系小舟。脱去簪绅归畎亩，悟来□钓胜公侯。

青云旧好何相厚，白雪新诗为宠留。又指湘潭问行路，一堂风月阻同游。
周仲章通判润州
梅尧臣（宋代）

昔过京口山，断崖如巩洛。
抱谷黄芹泥，百丈耸垠堮。
山岭与江面，地脉水可度。
欲凿无浅泉，孰云南土薄。
君为别乘去，便比北州乐。
已免卑湿忧，仍离鴞鹏恶。
况逢休明时，秋堞罢严柝。
夜爱寒江潮，月临甘露阁。
置酒发浩歌，万里波欲却。
霜蟹肥可钓，水鳞活堪斫。
纵饮不须休，未应沧海涸。
终当笑杨雄，穷壁常寂寞。
更知首阳人，薇蕨事亦错。
不若阮步兵，醉鞍伸两脚。
太守必吾徒，傥能时就酌。
次韵崔伯易席上所赋因以赠行二首
黄庭坚（宋代）

老惜交情别，追随车马勤。
临朝思共理，治郡复斯文。
讼息常休吏，民贫更劝分。
西湖十顷月，自比汉封君。
叶少保挽词六首
韩元吉（宋代）

奥学余家法，宏村迈古风。
剸烦樽俎上，御侮笑谈中。
勋业中兴殿，规模大驾营。
哀闻父老泣，遗爱六州同。
又题
释善珍（宋代）

李耳西游丘泣麟，战国十二终一秦。
祖龙坑儒儒不死，溺冠复生赤龙子。
有孙作帝痴求仙，茂陵松柏荒苍烟。
瞿昙说法忉利天，下视尘世磨蚁旋。
丈六身坐黄金莲。孔老仰望不及肩。
魏晋隋唐如过鸟，云外高人眠未晓。
坡乘刚风为奎星，白舒逸气追长鲸，
渊明醉鼾犹雷声。
读王元之后集题于卷末
祖无择（宋代）

提笔几回书诰命，剖符长是守方州。
未能抗表分司去，终老为郎谪宦休。
歌舞懒呼寒食节，醉吟孤会月波楼。
文章独步成何事，空有离骚寄隐忧。
龙隐岩
张埏（宋代）

洞口岩高著数椽，湫灵听法护金仙。
腾身一跃进天池后，云雾于今尚滃然。
桃源洞
陈肃（宋代）

轻烟绿满溪，夭桃红夹岸。
春风吹百花，香逐春风散。
花落与花开，年光不知换。
和孙伟卿杂言十章
陈傅良（宋代）

万事如浮云，可翫不可有。
三年刻一叶，未就骨已朽。
登古峰岭望夔州
王十朋（宋代）

巍登古峰岭，回首望夔州。隐约瞻卧龙，微茫见江流。

明朝望眼遮，江山见无由。翻令还乡梦，飞过白盐头。

不知此邦人，亦念使君不。使君无可念，空有诗篇留。
与华姜宿红梅驿 其二
屈大均（明代）

南枝花白北枝红，红是秦中白越中。辛苦鸳鸯飞万里，今宵始宿庾关东。
送璞和尚出应双泉之命
饶节（宋代）

汉东诸国随为大，兄出何妨应有缘。想见梁家庵畔景，白云流水旧风烟。
拟寒山寺 其一一七
释怀深（宋代）

池中一土墩，鱼日绕墩转。人观咫尺间，鱼谓千里远。

正如躁进人，分寸变眉面。要在张三前，还落李四便。
醉眠
陆游（宋代）

达士如鸱夷，无客亦自醉。
痴人如扑满，多藏作身祟。
放翁亦何长，偶自远声利。
胸中白如练，不著一毫伪。
醉来酣午枕，晴日雷起鼻。
寄谢敲门人，予方有公事。
寄南塘老人张子真
耶律楚材（元代）

张侯风味讵能忘，黄米曾令我一尝。抵死解官违北阙，达生遁世钓南塘。

知来何假灵龟兆，作赋能陈瑞鹤祥。岂是西边无土物，不如诗句寄东阳。
和泊秦淮
史浩（宋代）

一叶轻舠倚岸沙，沙边灯火几人家。夜来江阔天无际，唯见银蟾辊浪花。
颂古三首
释嗣宗（宋代）

石人不怕师子吼，须弥顶上翻筋斗。
沧溟竭尽正三更，生铁崑崙云外走。
仙迹岩题诗二十三首·演教堂
佚名（宋代）

参稽道德本无言，不二门开阐古先。
多谢师尊传演教，要令后学悟真诠。
题悟石轩旧传生公说法石为点头轩以是名
严嵩（明代）

盘石寺门前，相传听法年。袭讹僧善幻，赏胜客犹怜。

松桂流寒月，藤萝起夕烟。未须谈寂理，聊此息尘缘。
四代好
程垓（宋代）

翠幕东风早。兰窗梦，又被莺声惊觉。起来空对，平阶弱絮，满庭惊草。厌厌未欣怀抱。记柳外、人家曾到。凭画阑、那更春好花好酒好人好。

春好尚恐阑珊，花好又怕，飘零难保。直饶酒好□渑未抵意中人好。相逢尽拚醉倒。况人与、才情未老。又岂关、春去春来，花愁花恼。
秋日同诸公登清泠台
陈煇（清代）

灵峰起千仞，高台郁岑寂。烟萝穷攀登，林谷恣探历。

凭高一长穷，顿觉万缘息。长江天际来，茫茫去无极。

黄花点醉衣，落叶满行迹。万籁送天声，连山起秋色。

更听白猿啼，东林澹将夕。
重题严伯成秀才西斋喜其子高预乡荐
郭祥正（宋代）

赋似相如不遇知，喜闻乡版荐麟儿。容身安稳书盈箧，与客翱翔酒满卮。

夜月影摇杨柳径，秋风香散菊花篱。窦家千载传遗美，一树灵椿桂五枝。
偈颂三十六首
释如珙（宋代）

夜来地动葭灰起，百草头边一寸春。
抖搂精神急荐取，生老病死不饶人。
宫词百首 其四十四
和凝（五代）

两番供奉打毬时，鸾凤分厢锦绣衣。虎骤龙腾宫殿响，骅骝争趁一星飞。
南楼中望所迟客
谢灵运（南北朝）

杳杳日西颓，漫漫长路迫。
登楼为谁思？临江迟来客。
与我别所期，期在三五夕。
圆景早己满，佳人犹未适。
即事怨睽携，感物方凄戚。
孟夏非长夜，晦明如岁隔。
瑶华未堪折，兰苕已屡摘。
路阻莫赠问，云何慰离析？
搔首访行人，引领冀良觌。
虞美人·西风明月临台榭
赵长卿（宋代）

西风明月临台榭。准拟中秋夜。一年等待到而今。为甚今宵陡一、却无情。姮娥应怨孤眠苦。取次为云雨。素蟾特地暗中圆。未放清光容易、到仙源。
以诗句咏梅·玉笛冰滩索同赋
方蒙仲（宋代）

笛谱久无传，冷落孤山社。
觅得半个难，何况同赋者。
和吕秘校 其四
徐积（宋代）

能建功名是俊豪，区区时辈乃儿曹。班超投笔宁无志，樊哙横行谢见褒。

兵法每羞孙膑诈，将才惟爱武侯高。他年不负东平约，待假偏师入不毛。
吴对山跋 其二
何梦桂（宋代）

电眸只是天机到，龙脉皆如教法寻。抔土百年人子孝，知君不负托孤心。
次韵巽中见寄四首 其三
释德洪（宋代）

停蓄幽怀万顷波，一倾要及少年时。正当清啸寻君去，已办登山绿玉枝。

别后梦归关不住，得归车已走先锋。催诗疥子捞春瓮，有味难言却皱容。
次韵静翁雪晴有作
周紫芝（宋代）

晓天晴日丽朱楼，残雪晶莹客舍幽。寒柳江梅浑欲动，官军胡舍几时休。

颇无佳客堪同醉，当为衰翁作少留。便典春衣买春酒，同将一酌散千忧。
言默吟
邵雍（宋代）

当默用言言是垢，当言任默默为尘。
当言当默都无任，尘垢何由得到身。
和许表民湔江驿四题
李新（宋代）

笋成森碧玉，麦熟敛黄云。
村酒不堪酌，一杯能易醺。
残春三绝
张耒（宋代）

强寻春物散无聊，直使楼高恨未消。
鳞碧万家看不尽，杏花时见隔墙梢。
自赞
释普度（宋代）

画得十分，且信一半。
脚尾脚头，浑无畔岸。
一点鬼眼睛，黑豆终难换。
徐换缓步五峰头，一轮明月凌霄汉。
再赋五杂俎 其四
范成大（宋代）

五杂俎，非烟云。往复来，朝马尘。不得已，婴龙鳞。
五湖村舍
惠沛（清代）

小住湖干客，春来处处幽。好山皆入座，远树不遮楼。

乳燕频窥砚，闲鱼自上钩。短蓑垂钓者，画里独移舟。
长沙晓发由赵口分道入沅江
王九徵（清代）

夜来风信紧，晓色望犹迷。别港遥分北，连峰尽向西。

云随沙雁断，天入楚江低。为近三闾庙，群鸦特地啼。
晚出溪上将登武山不果
刘崧（元代）

理筴迈前路，将言陟高岑。中途阻且艰，忽复至夕阴。

林木郁萧阻，烟雾亦何深。不见好鸟翔，但闻哀猿唫。

重明曷由际，怅望此嵚崟。恒恐岁年暮，遂为霜雪侵。

恻怆不能言，泪下忽沾襟。
新安江 其七
袁宏道（明代）

云细蒸山出，溪登见底空。买盐多妇女，羡水尽儿童。

江有往来浪，神无南北风。暴流皆石齿，得失在头工。
落叶
王周（宋代）

素律铄欲脆，青女妒复稀。月冷天风吹，叶叶干红飞。
豹隐堂
宋庠（宋代）

昔日蒸青地，今兹坐啸居。
人瞻分虎出，庭记堕鱣馀。
萧墨斋犹宝，庄环室旧虚。
嘉名传郡志，宁减武侯庐。
暮春携酒登见山楼遇族侄凌沧
秦钧仪（清代）

委巷少车辙，高楼深树间。好携婪尾酒，来看佛头山。

大雅谁复作，斯人安可攀。兴阑逢小阮，醉倒接离还。
滕地官枉顾出山
庄昶（明代）

利名已透更无关，那问还山与出山。活水偶来同此坐，黄花不出爱谁閒。

忘形本自无宾主，画影终该照孔颜。向晚欲归言不断，天峰月挂乱松间。
闻蝉
舒邦佐（宋代）

纱幮纹簟北窗眠，只道清声比管弦。
谁念夕阳官道里，几多客旅听凄然。
春词 其五
白玉蟾（宋代）

旦上襌衣试绿罗，情知春暮亦无何。风吹一架荼蘼雪，酒恶频将玉蕊挼。
送洪侍御二首
刘克庄（宋代）

曾峨豸角立朝端，贵近闻名胆尚寒。
古冢狐狸何足问，法筵龙尚各傍观。
青霄直上云梯易，白首能坚铁壁难。
想见洛阳为纸贵，争传献可袖中弹。
送潘景升北游八首
梅守箕（明代）

薄言送之，于江之滨。
弓矢在御，佩服孔明。
百里旋风，千里异云。如何良友，遂此离分。
送龙图范丈德孺帅庆
晁补之（宋代）

君不见先君往在康定中，奉诏经略河西戎。
大顺胡芦尽耕稼，贼书不到秦关东。
边人咸识侍中子，至今犹说将军似。
给事文武龙图贤，大冯小冯安足言。
龆年书传有肝胆，二十起家车槛槛。
蛟龙云雨时可用，麒麟图画功非晚。
况闻驰传厌山谷，顷时河陇严飞挽。
朝廷属休兰会兵，秦人倚庆为长城。
时平斥候正须远，军闲留田未宜轻。
东风浩浩吹榆柳，相劝西城古原酒。
班春曷不问遗老，先公远谋尚多有。
女郎山下万貔貅，部曲肥马身轻裘。
比曹赏赐饱无用，谈话岂得希封侯。
赵边今日须李牧，士无超距姑食肉。
辛酉除夕
林熙春（明代）

昔年除夕喜振振，今夕还朝老囧臣。幸以祖孙为聚乐，转于僮囧暂相亲。

长安依日皆君赐，四海为家若我邻。况是贱生还七十，明朝又是一番春。
江北
罗隐（唐代）

废宫荒苑莫闲愁，成败终须要彻头。

一种风流一种死，朝歌争得似扬州。
诸葛武侯
王安石（宋代）

汉日落西南，中原一星黄。
群盗伺昏黑，联翩各飞扬。
武侯当此时，龙卧独摧藏。
掉头梁甫吟，羞与众争光。
邂逅得所从，幅巾起南阳。
崎岖巴汉间，屡以弱攻强。
晖晖若长庚，孤出照一方。
势欲起六龙，东回出扶桑。
惜哉沦中路，怨者为悲伤。
竖子祖余策，犹能走强梁。
桂殿秋 题黄雪女史照
张玉珍（清代）

花径畔，画阑东。一天秋影落梧桐。石弦闲倚玲珑曲，银汉无声月正中。
秋晚铜山道中宿隐者
鲍溶（唐代）

我乡山川遥，秋晚空景促。天明共云散，日落依鸟宿。

主人逃名子，鹤发卧空谷。野言得真风，山貌宜古服。

喜于无声地，暂傲羲皇俗。秋窗照疏萤，寒犬吠落木。

朝隐留此处，一点天边宿。今忆见此时，添悲览止足。

迟迟清夜昼，幽路出深竹。笑谢万户侯，余将耻干禄。
又恒山中丞宅夕饮次泾野韵七言绝句二首 其二
钟芳（明代）

沉沉深院锁重门，花在清池酒在尊。残照半横人已醉，更烧银烛起新论。
和张可投诗十首
王洋（宋代）

富平学满书三箧，辅嗣功成易六爻。
闻说短檠书细字，不须灯火入凉郊。
述梦
鲁兰仙（清代）

独夜隐几卧，梦落湘江浦。湘水去悠悠，伫立浑无语。

忽闻波涛声，疑是洞庭渚。仿佛黄陵庙，明妆俨二女。

江水东流深，君山自终古。临风启《九辩》，清泪落如雨。

梦魂忽归来，卷上湿几许。
临江仙·昨夜渡江何处宿
苏轼（宋代）

昨夜渡江何处宿，望中疑是秦淮。月明谁起笛中哀。多情王谢女，相逐过江来。
云雨未成还又散，思量好事难谐。凭陵急桨两相催。相伊归去后，应似我情怀。
古筑城曲
陆游（宋代）

峄山访秦碑，断裂无完笔。
惟有筑城词，哀怨如当日。
仙游潭五首·南寺
苏辙（宋代）

澄潭下无底，将渡又安能。
惯上横空木，轻生此寺僧。
晓鱼闻考考，石塔见层层。
不到殊非恶，他年记未曾。
齐天乐·十八滩舟中夜雨
陈澧（清代）

倦游谙尽江湖味，孤篷又眠秋雨。碎点飘镫，繁声落枕，乡梦更无寻处。幽蛩不语，只断苇荒芦，乱垂烟渚。一夜潇潇，恼人最是绕堤树。
清吟此时正苦。渐寒生竹簟，秋意如许。古驿疏更，危滩急溜，并作天涯离绪。归期又误。望庾岭模糊，湿云无数。镜里明朝，定添霜几缕。
九月十一日书事
苏辙（宋代）

东墙瘦菊早开花，九日金钿已自嘉。
黍麦候迟初响罋，米盐法细未还家。
泼醅昨夜惊泉涌，洗盏今晨听妇夸。
归采茱萸重一醉，不须怪问日时差。
塞上秋热用王荆公韵 其一
张佩纶（清代）

木柴僵落白草摧，禾麻残立如枯骸。邪气袭逆中结轖，涊汗不枯《七发》枚。

焦头颇苦张火伞，炙肤无乃团冰台。大漠骄阳四千里，沙石烂煟如烧灰。

使者饮泉渴不择，候吏背血谁矜哀。九边畏官甚于魃，岂枯荒旱生椎埋。

我知酷虐匪天意，道逢牛喘犹低回。东南更闻厄霖潦，忧勤何日尧眉开。

太息年时论边事，疏成殿阁凉风来。
依愚谷韵悼无已
释绍昙（宋代）

末后苏州作断□，手头活弄死蛇条。
暗遭一口通身烂，累合城人噘几朝。
伤顾学士
孔绍安（唐代）

迢遰双崤道，超忽三川湄。此中俱失路，思君不可思。

游人行变橘，逝者遽焚芝。忆昔江湖上，同咏子衿诗。

何言陵谷徙，翻惊邻笛悲。陈根非席卉，穗帐异书帷。

与善成空说，歼良信在兹。今日严夫子，哀命不哀时。
晚过清凉山
陶一鸣（清代）

斜阳远照石城西，一带青山鸟乱啼。零落古坟无客过，晚鸦飞上野棠梨。
吊普济大师
沈遘（宋代）

乡里多长者，平生爱斯人。谁言相识晚，俯仰迹已陈。

短章昔固许，挂剑义所申。空堂对孤咏，寂寞犹相亲。
罗浮归途罗子钟过溪马蹄濡裳诗以唁之
湛若水（明代）

罗生惯骑惯著跌，犹然自诿马蹄齧。仰面贪看罗浮云，不觉马蹄濡裳舄。

试问蹄时可动心，打破这敬无处寻。凝然定力楚州桥，一泉何讵非天人。
登清心阁
杨万里（宋代）

苦遭好月唤登楼，脚力虽慵不自由。上得金梯一回首，冰轮已过树梢头。
题锦江迎养诗卷
王汝玉（明代）

迎亲因美禄，出宰得名邦。綵服临花县，琴堂治锦江。

曾参端有并，宓贱岂无双。想见三年后，民风尽变庞。
吴下肃公挽歌辞三首
司马光（宋代）

念昔少年日，谬登君子堂。
重言何以称，厚德不能忘。
玉尘声容在，泉台岁月长。
凭谁寄清泪，为我洒松冈。
广平王同守原常治水底绩卷
程敏政（明代）

一宵水决漳河冲，鲸波突下驱雷风。划然蚀出贾村口，联堤属堰如飞蓬。

城门昼闭人反走，四顾已作冯夷宫。贰车王公智且勇，拯溺坐遣舟车通。

行人拔济免鱼腹，公仓保护留陈红。秪馀决口水如故，屡塞屡坏愁民穷。

民言必得贰车往，上官委牒来匆匆。王公一念通昊穹，单骑直抵漳河东。

左畚右锸万众集，指呼中坐如元戎。先疏下土杀水势，巨楗却捣奔流中。

土黏石砌完且固，十里隐隐拖晴虹。几年泛滥一朝去，入眼似觉沧溟空。

施工次第在方寸，旁观束手真吴蒙。挽牛未数百步洪，射蛟不用千钧弓。

跨岸长桥复绵亘，绕坻嘉木还青葱。膏腴可佃六千顷，官租遮莫忧难充。

马前加额来田翁，道上拍手歌村童。神龙庙下磨巨石，太史执笔书成功。

埭称召伯可专美，堤号苏公谁长雄。我家中寓瀛海郡，北方水患恒忡忡。

考图按谱多旧迹，坐视孰肯劳其躬。假令稍费疏筑工，斩地即挽凶为丰。

临风抚卷三叹息，惠政安得千王公，呼呜惠政安得千王公。
游仙二章范殿撰洁庵先生
程公许（宋代）

空山学仙子，幽独性成癖。
谁令一念差，失脚尘纲密。
随缘习泡影，隐思晓继夕。
了了三生梦，掣电了无迹。
岂不志远游，谁为傅羽翼。
抱关觇紫气，跪履问黄石。
静虑傥冥契，玄机讵难入。
缟发古仙公，遗世而独立。
惝恍如有遇，一言曰守一。
引臂许相从，长生吒珠籍。
西江月（以两鹤寿老人）
方岳（宋代）

茅屋何堪翠袖，芝田自有霓裳。一双雪舞碧云乡。富贵人家以一。

竹外山童敲臼，梅边溪友传觞。青霞道服石炉香。便是寿星模样。
听张立本女吟
高适（唐代）

危冠广袖楚宫妆，独步闲庭逐夜凉。
自把玉钗敲砌竹，清歌一曲月如霜。
题端阳李太守甘霖重应卷
陈献章（明代）

岭南名刺史，端阳有成绩。端阳问为谁，长沙垂令德。

曰惟长沙公，善非一代积。去年苗欲槁，公寝不安席。

手拈一炷香，须臾见昭假。今年事复然，斯民忻目击。

甘霖雨下土，郊野望四塞。滂沱及邻壤，秋田足民食。

公惠宁有心，斯民感公德。口颂遂成碑，举手还加额。

安得长沙公，为我大邦伯。坐令十郡内，广布阳春泽。

闾阎兴孝悌，四野无盗贼。共育太和春，絪缊谢反侧。
三月八日过西马塍
白珽（元代）

散策好春日，湖西古马塍。
阴晴虽不定，天地自分明。
柳处风无力，蛙时水有声。
园家分半席，问得御花名。
寄姚都水秀夫
邵宝（明代）

疏浚功成数十州，东南应免九重忧。奈何水部称多病，却向鹅湖访旧游。

燕䫈暄凉凭候雁，楚江晴雨问鸣鸠。草玄闻有平生意，须及扬雄未白头。
陪王卿郎中游南池
韦应物（唐代）

鹓鸿俱失侣，同为此地游。露浥荷花气，风散柳园秋。

烟草凝衰屿，星汉泛归流。林高初上月，塘深未转舟。

清言屡往复，华樽始献酬。终忆秦川赏，端坐起离忧。
真娘墓仿白居易体
邝思诰（明代）

落红桃，生碧草。虎丘寺畔牛羊路，行人道是真娘墓。

雨过花钿一径迷，风起松涛万壑凄。昔日真娘歌舞地，只今惟有杜鹃啼。

杜鹃啼，声哽咽。冢中人，枝上血。
送王检讨年丈以足疾辞归天台 其二
员兴宗（宋代）

天台真人分天章，曾为诗翁扫秕糠。公过故山忽呼出，物从众昧视荒荒。
听蝉寄朐山孙明府
李中（五代）

忽听新蝉发，客情其奈何。西风起槐柳，故国阻烟波。

垄笛悲犹少，巴猿恨未多。不知陶靖节，还动此心么。
叶梦锡丞相挽词二首
韩元吉（宋代）

制邑腾嘉誉，升平遂一州。
雍容持从橐，慷慨动宸旒。
相业看调鼎，兵机久运筹。
勋庸元未究，湖海泪空流。
寄湖北总领彭子从郎中
王庭圭（宋代）

翼轸星边贯索疏，星文夜动紫宸居。追锋急召归郎省，持橐犹稽侍玉除。

六路藩臣供馈饷，五溪蛮子乐耕锄。连营十万无饥色，却入承明奉直庐。
秋夕二首 其二
朱熹（宋代）

公门了无事，吏散终日闲。凉叶何萧萧，悲吟庭树间。

琴书写尘虑，菽水怡亲颜。忆在中林日，秋来长掩关。
自赠
释契嵩（宋代）

静坐还看竹，閒行亦合樵。道心应有在，生事合无憀。

客去清谈少，年来白发饶。漫将支遁笔，閒且赋逍遥。
庚子孟冬恭遇千秋令节赐宴赋二十韵
黄佐（明代）

燕冀年方茂，虹流月始阳。发祥开鹤籞，称寿奉麟觞。

睿德摇山开，蒙泉少海长。圣箴承敬一，神器副元良。

矫迹崇贤里，含毫翊善傍。汉庄言益敏，夏启道弥光。

玄辔骖龙象，丹幢引凤凰。鹄舆犹玉裕，鸡戟更金相。

硕辅来兰殿，英寮集桂坊。寿街齐抃舞，华阙俨趋跄。

钜砌烟花绕，琼筵锦绣张。殷梅调鼎美，尧萐助羹香。

翠釜传中使，黄封出上方。座依红日永，杯逐彩云翔。

自愧冥鸿羽，仍随振鹭行。荐雷期有则，明两祝无疆。

既醉缘霞紫，无言感昊苍。逶迤归玉署，仿佛度银潢。

万国欢声动，千官喜气扬。沾恩何所似，丰草露瀼瀼。
夏日薰风亭作
释智圆（宋代）

四野炎炎暑气隆，危亭孤坐与谁同。
湖光淡荡涵残照，鸟影参谁没远空。
消息浮生凭至理，破除烦暑赖清风。
明时不敢言招隐，自乐林泉慕远公。
翠微山居八首 其四
赵彦端（宋代）

幼入空门绝是非，老来学道转精微。钵中贫富千家饭，身上寒暄一衲衣。
郊庙朝会歌辞建隆乾德朝会乐章二十八首
佚名（隋代）

圣德昭宣，神龟出焉。
载白其色，或游于川。
名符在沼，瑞应巢莲。
登歌丹陛，纪异灵篇。
兴州东池
郑谷（唐代）

南连乳郡流，阔碧浸晴楼。彻底千峰影，无风一片秋。

垂杨拂莲叶，返照媚渔舟。鉴貌还惆怅，难遮两鬓羞。
阙题
周南（宋代）

天怜羁迹寄诸侯，付与危栏早得秋。
相见便知悬榻意，阚亡时得挟书游。
山容老去苍崖在，水潦痕存浅碧收。
高我儒冠无用世，不应更蹑九华楼。
甲子日晴
陆游（宋代）

泽国春多雨，阅月殊未止，皇天俄悔祸，畀以晴甲子。
山川相炳焕，桑柘郁千里。
垄麦行可获，吴蚕亦三起。
床头醅瓮香，大杓泻浮蚁。
醉醒日已晡，长歌识吾喜。
即事十首
刘克庄（宋代）

突薪初不戒，绠缶始言功。
累甓为墙壁，前人智未工。
行香子·芙蓉
高启（明代）

如此红妆，不见春光，向菊前、莲后才芳。雁来时节，寒浥罗裳。正一番风，一番雨，一番霜。
兰舟不采，寂寞横塘，强相依、暮柳成行。湘江路远，吴苑池荒。恨月濛濛，人杳杳，水茫茫。
宴集惠安伯宅呈省中旧僚
杨巍（明代）

早从诸彦侍明光，此日重登世爵堂。白发尚堪陪宴饮，清时谁不羡鹓行。

门前柳亸春城色，座上花分御苑香。欣遇圣朝容献纳，共将尧舜事吾皇。
融州西楼望山
陈藻（宋代）

西楼门外数峰青，合看芙蓉展看屏。
回首东郊晴日出，千人跃马上天庭。
次律兄持节燕山且调两河兵赋喜而作诗 其二
沈与求（宋代）

中年情绪恶，远别信音疏。闻道阴山路，贪迎使者车。

骑羊厌鸣镝，佩犊欲扶锄。愿上螭头奏，烦苛一切除。
题陈思召醉读东篱小影 其一
许传霈（清代）

读书嗜酒话渊明，彭泽归来倍有情。绝妙山光与松菊，谁从画里證三生。
子陵钓台
杨杰（宋代）

高风谁得似先生，七里溪山当画屏。功业不随东汉祖，光芒独应少微星。

兰台有史传名姓，蓬户无人问醉醒。若使当时忘故态，何由千古羡鸿冥。
次韵免原怀径山
祖铭（元代）

苍苍乔木五峰齐，十载江湖忆旧栖。丘壑芝兰香雾上，金银楼阁彩云低。

秋风怅望辽天鹘，夜雨悲凉冢上鸡。但得閒身各安健，会寻石壁洒新题。
耳鼻六言二首
刘克庄（宋代）

万法与身俱幻，百骸惟耳尚聪。
文公为补琴操，回仙邀听松风。
水调歌头（庚子寿制阃别尚书）
李曾伯（宋代）

岘山羊叔子，江左管夷吾。勋名掀揭宇宙，金匮侈丹书。两载风掀卧护，一柱狂澜屹立，形势壮陪都。功业笑儿辈，别有大规模。

看东归，游凤沼，转鸿枢。不应廊庙人物，犹佩玉麟符。好是茅峰仙客，更与钟山佛子，同日庆垂孤。一饮共千岁，永永辅皇图。
次韵郭大夫
葛胜仲（宋代）

泗上频蒙访寓公，十年乖隔马牛风。谁知迈往青云士，尚寄哀迟白发翁。

浮食即今尸靖馆，育材当日谩儒宫。寄声有道劳虚奖，窭籔方安鼠技穷。
题灵峰平步亭
郑侠（宋代）

天险尝闻不可升，人间危堑更难名。
欲知平步亭中意，平得心来处处平。
赠辩才大师
释智圆（宋代）

两受皇恩万虑休，浙阳高卧谢诸侯。
定回幽室苔痕老，讲彻闲庭树影秋。
天竺云泉时挂梦，梁园风景懒重游。
溪声柏子将谁说，默倚禅床自点头。
次韵梅山弟
陈著（宋代）

挂画烧香书满前，丰标清出剡溪源。
平坡肘腋眠牛垄，小屋规模放鹤园。
外事任如黄叶寂，閒心暗与白云论。
应须参到希夷处，自是三峰直下孙。
喜迁莺（寿李文昌）
程必（宋代）

评君谁似，似长松千丈，离奇多节。骨瘦棱棱，文高荦荦，今日□来仙阙。走卒识公容貌，酋虏问公官阀。更史馆，一编书多少，频添勋业。

伟绝。今岁别。新绿名孙，又见枝生叶。底事七旬，双瞳如水，毕竟桂花方发。赐第彤墀秋早，又一瑶枢光洁。故人也，念相逢谁似，凤池同列。
都堂试贡士日庆春雪
李衢（宋代）

锡瑞来丰岁，旌贤入贡辰。
轻摇梅共笑，飞袅柳知春。
绕砌封琼屑，依阶喷玉尘。
蜉蝣吟更古，科斗映还新。
鹤毳迷难辨，冰壶鉴易真。
因歌大君德，率舞咏陶钧。
送僧
释重顯（宋代）

虎角深藏不待时，全机曾许雪林知。
如今百越拈来也，草偃风行是信旗。
火秀宫次一峰韵三首 其三
王守仁（明代）

落日下清江，怅望阁道晚。人言玉笥更奇绝，漳口停舟路非远。

肩舆取径沿村落，心目先驰嫌足缓。山昏欲就云储眠，疏林月色与风泉。

梦魂忽忽到真境，侵晓遁迹来洞天。洞天非人世，予亦非世人。

当年曾此寄一迹，屈指忽复三千春。岩头坐石剥落尽，手种松柏枯龙鳞。

三十六峰仅如旧，涧谷渐改溪流新。空中仙乐风吹断，化为鼓角惊风尘。

风尘惨淡半天地，何当一扫还吾真？从行诸生骇吾说，问我恐是兹山神。

君不见广成子，高卧崆峒长不死。到今一万八千年，阳明真人亦如此。
送孙霁书记赴寿阳辟命
李中（五代）

辟命羡君赴，其如怆别情。酒阑汀树晚，帆展野风生。

淮静寒烟敛，村遥夜火明。醉沈朐岭梦，吟达寿春城。

旧友摇鞭接，元戎扫榻迎。雪晴莲幕启，云散桂山横。

王粲从军画，陈琳草檄名。知君提健笔，重振此嘉声。
春雨
陆游（宋代）

江头一夜雨，晓路无新花。
我今为陈人，感此重叹嗟。
羲和挟两曜，疾走不可遮。
古今俛仰间，那暇惜物华。
次韵倪巨济春怀
李若水（宋代）

青衫一领缚闲身，饱识官街肥马尘。
昨日友生双鲤至，怪人不忆故溪春。
德升尚书置酒邀叔厚内翰与余同会叔厚席间赋诗道旧复宠示德升妙句俾余同和谨次韵奉呈
胡交修（宋代）

履声曾接中台武，銮禁陪刊翠琰名。二老风流同燕席，一樽谈笑会江城。

岁寒松柏青无改，酒畔篇章语可惊。辱叙金兰分赠我，勤拳尤识故人情。
挽故相国尚书令忠献公 其三
刘攽（宋代）

殄瘁虚人望，哀荣备宠章。畴功萧相国，异数郭汾阳。

鼎实宵无味，阶星昼陨光。惟应文考庙，万岁共丞尝。
游桃源一百韵
刘禹锡（唐代）

沅江清悠悠，连山郁岑寂。回流抱绝巘，皎镜含虚碧。

昏旦递明媚，烟岚分委积。香蔓垂绿潭，暴龙照孤碛。

渊明著前志，子骥思远蹠。寂寂无何乡，密尔天地隔。

金行太元岁，渔者偶探赜。寻花得幽踪，窥洞穿暗隙。

依微闻鸡犬，豁达值阡陌。居人互将迎，笑语如平昔。

广乐虽交奏，海禽心不怿。挥手一来归，故溪无处觅。

绵绵五百载，市朝几迁革。有路在壶中，无人知地脉。

皇家感至道，圣祚自天锡。金阙传本枝，玉函留宝历。

禁山开秘宇，复户洁灵宅。蕊检香氛氲，醮坛烟幂幂。

我来尘外躅，莹若朝星析。崖转对翠屏，水穷留画鹢.

三休俯乔木，千级扳峭壁。旭日闻撞钟，彩云迎蹑屐。

遂登最高顶，纵目还楚泽。平湖见草青，远岸连霞赤。

幽寻如梦想，绵思属空阒。夤缘且忘疲，耽玩近成癖。

清猿伺晓发，瑶草凌寒坼。祥禽舞葱茏，珠树摇玓瓅.

羽人顾我笑，劝我税归轭。霓裳何飘飖，童颜洁白皙。

重岩是藩屏，驯鹿受羁靮.楼居弥清霄，萝茑成翠帟。

仙翁遗竹杖，王母留桃核。姹女飞丹砂，青童护金液。

宝气浮鼎耳，神光生剑脊。虚无天乐来，僁窣鬼兵役。

丹丘肃朝礼，玉札工紬绎。枕中淮南方，床下阜乡舄。

明灯坐遥夜，幽籁听淅沥。因话近世仙，耸然心神惕。

乃言瞿氏子，骨状非凡格。往事黄先生，群儿多侮剧。

謷然不屑意，元气贮肝膈。往往游不归，洞中观博弈。

言高未易信，犹复加诃责。一旦前致辞，自云仙期迫。

言师有道骨，前事常被谪。如今三山上，名字在真籍。

悠然谢主人，后岁当来觌。言毕依庭树，如烟去无迹。

观者皆失次，惊追纷络绎。日暮山径穷，松风自萧槭。

适逢修蛇见，瞋目光激射。如严三清居，不使恣搜索。

唯馀步纲势，八趾在沙砾。至今东北隅，表以坛上石。

列仙徒有名，世人非目击。如何庭庑际，白日振飞翮。

洞天岂幽远，得道如咫尺。一气无死生，三光自迁易。

因思人间世，前路何狭窄。瞥然此生中，善祝期满百。

大方播群类，秀气肖翕辟。性静本同和，物牵成阻厄。

是非斗方寸，荤血昏精魄。遂令多夭伤，犹喜见斑白。

喧喧车马驰，苒苒桑榆夕。共安缇绣荣，不悟泥途适。

纷吾本孤贱，世叶在逢掖。九流宗指归，百氏旁捃摭。

公卿偶慰荐，乡曲缪推择。居安白社贫，志傲玄纁辟。

功名希自取，簪组俟扬历。书府蚤怀铅，射宫曾发的。

起草香生帐，坐曹乌集柏。赐燕聆箫韶，侍祠阅琮璧。

尝闻履忠信，可以行蛮貊。自述希古心，忘恃干时画。

巧言忽成锦，苦志徒食蘖。平地生峰峦，深心有矛戟。

层波一震荡，弱植忽沦溺。北渚吊灵均，长岑思亭伯。

祸来昧几兆，事去空叹息。尘累与时深，流年随漏滴。

才能疑木雁，报施迷夷跖。楚奏絷钟仪，商歌劳甯戚。

禀生非悬解，对镜方感激。自从婴网罗，每事问龟策。

王正降雷雨，环玦赐迁斥。倘伏夷平人，誓将依羽客。

买山构精舍，领徒开讲席。冀无身外忧，自有闲中益。

道芽期日就，尘虑乃冰释。且欲遗姓名，安能慕竹帛。

长生尚学致，一溉岂虚掷。芝朮资糇粮，烟霞拂巾帻。

黄石履看堕，洪崖肩可拍。聊复嗟蜉蝣，何烦哀虺蜴。

青囊既深味，琼葩亦屡摘。纵无西山资，犹免长戚戚。
礼部权侍郎阁老史馆张秘监阁老有离合酬赠…聊继此章
崔邠（唐代）

脉脉羡佳期，月夜吟丽词。谏垣则随步，东观方承顾。

林雪消艳阳，简册漏华光。坐更芝兰室，千载各芬芳。

节苦文俱盛，即时人并命。翩翻紫霄中，羽翮相辉映。
严氏别墅逢隐士陆竹亭留茗却赠
方仁渊（清代）

陆生思却疾，斸药此山巅。花莳金钱菊，茶烹玉蟹泉。

地幽邻古佛，心远即游仙。语及尘寰事，悠然不记年。
和象洲叶大尹绯桃之作 其二
区元晋（明代）

薰染春光出异红，绛罗细剪未论工。也应西海传芳远，不枉河阳着意浓。

小院烘霞流积霭，横钗带月看新胧。花前拟结千年实，岁岁蓬莱宴会同。
偈十首
释慧晖（宋代）

玉人深睡澄潭妙，石汉眼开花岳笑。
不是今朝新发悟，三生大定了知少。
秋夜次四侄韵五首 其三
刘跂（宋代）

颢气日且肃，鸣弦此其时。泠泠矢古音，慷慨不胜悲。

翔飙媚百卉，苦雨何纷披。曲罢自澄寂，霜气皎冰姿。
咏史 其一 荀彧
陈普（宋代）

乱离拣得一枝栖，得道争知却是迷。曹操若逢诸葛亮，暮年当作汉征西。
水调歌头（丙午登白鹭亭作）
周紫芝（宋代）

岁晚念行役，江阔渺风烟。六朝文物何在，回首更凄然。倚尽危楼杰观，暗想琼枝璧月，罗袜步承莲。桃叶山前鹭，无语下寒滩。

潮寂寞，浸孤垒，涨平川。莫愁艇子何处，烟树杳无边。王谢堂前双燕，空绕乌衣门巷，斜日草连天。只有台城月，千古照婵娟。
洛中春游呈诸亲友
白居易（唐代）

莫叹年将暮，须怜岁又新。府中三遇腊，洛下五逢春。

春树花珠颗，春塘水麹尘。春娃无气力，春马有精神。

并辔鞭徐动，连盘酒慢巡。经过旧邻里，追逐好交亲。

笑语销闲日，酣歌送老身。一生欢乐事，亦不少于人。
和郡主簿绝句九绝 其三
邹浩（宋代）

肘后虚金印，梅仙职偶如。升高元自下，功业异时书。
次韵金乡宰韩宗恕寺丞见赠三首
晁补之（宋代）

公子翩翩出世贤，少时术业已成全。
闲中道义轻三事，醉里文章敌八仙。
客舍寒垆聊可拥，县楼昏鼓不须传。
河阳花发期相过，即是新年换故年。
雷雨即晴用韵
霍与瑕（明代）

斜风斜雨洒纤纤，一洗江南九夏炎。庭院落花红欲暗，莓苔封砌碧相兼。

天空乍觉微雷过，海阔不知新水添。公暇偶看湖口稻，高低同是有年占。
武昌怀古十咏·吴王宫
白玉蟾（宋代）

不将胆命付周郎，安得儿孙见太康。
三国兴亡成梦事，一川烟草断人肠。
黄旗紫盖伊巴蜀，翠殿朱楼自武昌。
纵谓西山非王气，金陵能得几时王。